अंतिम में महिला दिवस के सौ बरस पर मनीषा कुलश्रेष्ठ का उपयोगी आलेख है। आज जिस दौर से हमारा समाज गुजर रहा है वहां विमर्श का बोलबाला है और ऐसे में यह जरुरी है कि इसको बहुत गंभीरता से समझा जाए। आधी आबादी के हित कागजों पर नहीं व्यवहार में मिले उसके लिए समाज का मनोविज्ञान बदले, न कि केवल पोथी-पत्रा पर बदलाव होते रहे।कुरजां का यह अंक कईं मायने में सराहनीय, संग्रहणिय और उपयोगी है। शताब्दी वर्ष के उपलक्ष्य में एक साथ इतनी सामग्री का एक साथ होना ही अपने आप में आश्चर्य है। जहां तक हिन्दी की दुनियां की बात हैं वहां संवाद के लिये यह अंक बहुत ही उपयोगी है। कलाएं सामाजिक परिवर्तन में अपनी भूमिका किस तरह निभाती है,हर भाषा का अपना परम्पराबोध होता है ,इसको समझने के लिए दुनियां की तमाम भाषाओं के साहित्य का अध्ययन आवश्यक होता है। रचनाकार और रचना को अलग करना जरा कठिन होता है। लेकिन कभी-कभी रचना बहुत महान् होती है और वह खुद ही अपने समय की सीमाओं का अतिक्रमण करती हुई अपनी जगह बनाती है। मार्क्स,गांधी और टैगोर ने आधुनिक समाज को जितने गहरे से प्रभावित किया उतना शायद किसी ने नहीं किया। हिन्दी में यह पहली पत्रिका है जिसने इतने विस्तार से शताब्दी वर्ष के रचनाकारों को एक साथ याद किया। साहित्य, कला, संगीत,फिल्म और महिला आंदोलन पर एक साथ विचार करने की पहल के लिए इस पत्रिका के अवदान को सराहा जाना चाहिए। अपने कलेवर में पत्रिका का आकार बड़ा है लेकिन सुंदर है। आलेखों के साथ खूबसूरत पैंटिंग भी है। जिसके चलते पत्रिका आकर्षक बन पड़ी है।